Kas džiaugiasi gyvenimu – *maži vilties paukščiukai*

Vilius Gužauskis,

Literatūrologas

Apie Rimgaudo Valentino Graibaus naujausių eilėraščių knygą „Jausmų paveikslai“

Mūsų kalbėjimas apie literatūrą dėl suprantamų priežasčių (reikia greitai ką nors pasakyt apie neperskaitytą kūrinį) yra apaugęs standartinėmis nieko nesakančiomis klišėmis. Vienur kitur perskaitai iš neatsakingų praėjusio šimtmečio anotacijų perrašytus žodžius, esą Graibus – *tradicinės lyrinės poezijos apie meilę ir gamtą poetas*. Bet juk tai tik nuoroda į poeto eilėraščių tematiką, tai nieko esmingo nesakančios bendrosios charakteristikos. Akivaizdu, kad poeto kūryba kardinaliai keitėsi su laiku, kad joje kaupėsi skaudžios patirties ironiškai nuspalvintas sluoksnis, kad poetas pastaruoju metu vis dažniau nuo išorinių realybės, gamtos vaizdų (*Dangus tamsa užsiūtas, / Žaibų išlindę siūlai*) pereina prie žmogaus vidinio pasaulio vaizdavimo – minties, jausmo metaforos: *Laikas iš lauko / Parlinguoja lyg senas kaimietis* arba *Sutrešę jausmų namai / Šmėžuoja piktžolės liūdesio*. Todėl kai perskaitai viešoje erdvėje dūlančias charakteristikas, kad ne vieną Graibaus eilėraštį *lydi švelni ironija*, tai suima noras pacituot eilėraštį, sklidiną aštrių *sarkastiškų* metaforų:

Aptriušęs, apanglėjęs, užpustytas

Jausmų koridorius,

Perdegusios visos juoko lemputės,

Ant nervų laidų

Pakibę pajuodę žodžiai

Kalbasi su mirties angelais.

Liūdesys, užspiestas koridoriaus kampe,

Džiaugiasi gyvenimu.

Eil. „Sumaištis“

Naujoje Pauliaus Širvio premijos laureato Rimgaudo Graibaus knygoje skaitytojas dar įžvelgs emocingojo lyrizmo tradicijai būdingus jausmų paveikslus, bet juose jau atsiveria ypač įvairi spalvų paletė – nuo šviesių pilkųjų iki dramatiškai juodų. Gyvenimas neina atgal, žmogus nebręsta jaunyn. Jautresnes sielas skaudina buvusių tokių kaip mes patys besaikis turto troškimas, liūdina brolių, sūnų, dukterų, giminių išvažiavimai į turtingesnius kraštus. Istorinis gyvenimo koloritas sklidinas negatyvių ženklų: esame liudininkai *mažos tautos su dideliu žodynu* balansavimo ties istorinės bedugnės kraštu.

Poetas Rimgaudas Graibus nerašo apie tai – apie tai nuolat praneša bejausmė žiniasklaida. Bet poetas, kaip grynos sąžinės mediumas, prabyla apie tvyrantį slogutį, apie dvasinį nerimą, kylantį iš individo lūkesčių ir objektyvios tikrovės disbalanso. Jo eilėraščių subjektas nevengia ir asmeninės retrospektyvos, itin intymių išpažinčių. Atviras nervas ir ironiška distancija, nuoširdi išpažintis ir paradoksali jos atomazga pažadina netikėtą mintį, kuri sarkastišku šypsniu prasiskverbia pro painų sukauptos išminties ir gyvenimo realybės audinį. Gal tai ir paradoksalu, bet Rimgaudas Graibus – rudens ir vilties poetas: čia *švyti rudenio gėlės*, čia *gyvena gervės*, čia *– skyla kaštonai*, čia dažnai sutinkami *vėjas* ir *lietus*, bet čia taip pat *plaikstosi ir išplautos vilties užuolaidos*, o originali poeto metafora *maži vilties paukščiukai* – kaip tie vis retesni saulės spinduliai rudenį – ypač šildo savo giesmėmis. Naujajame R. Graibaus eilėraščių rinkinyje – nemažai sarkastiškų žodžių, bet nemažiau ir jaunatviškų tyros meilės posmų. Vilčių, iliuzijų, galų gale gyvenimo ruduo ir viso to atsinaujinimo pavasaris – šios kaitos poetinė refleksija nuo Donelaičio iki Gedos yra daug įvairesnė ir sudėtingesnė, nei įmanoma nusakyti keliais žodžiais. Rimgaudas Graibus dalyvauja šiame diskurse.

Būkim nuoseklūs, dėl poezijos prasmingumo (= suprantamumo) diskutuojama amžių amžius nuo seniausių laikų. Kažkada netgi Vinco Mykolaičio-Putino „Margi sakalai“ daug kam buvo didelė mįslė. Bet poetinis mąstymas negali nuolat tekėti ta pačia vaga, jis turi nuolat laužyti mąstymo užtvaras, plėsti horizontus, pratinti skaitytoją prie naujų vaizdinių, kitokių stereotipų, kad nauja stilistika vėl grįžtų prie svarbiausių žmogui ir žmonėms rūpimų dalykų. Taip buvo ir bus, o kol kas... kažkas kalbasi tarpusavyje. Todėl visados džiaugiesi radęs eilėraštyje minties ir jausmo vienovę, originalią nenulaižytą metaforą, aukštakulniais nenutryptą rimą, galų gale – paprastą, bet savą ir suprantamą mintį:

Sninga

Į mūsų pusę tyliai sninga.  
Tikiesi liūdesį užsnigs.  
Diena dar niekur nepradingo,  
Tačiau žinai, pradings.

Ji atgailauti neišmoko,  
Nors vakaras arti.  
Žinojo, kad šį snaigių šokį  
Paslėps naktis.

Bus nelaimingų ir laimingų.  
Kokia esi?  
Išaušo rytas, tebesninga.  
Baltesnis liūdesys.